b"\n_START_ARTICLE_\nBabyboks\n_START_PARAGRAPH_\nBabyboks (engelsk baby hatch \xe2\x80\x93 barneluke; tysk Babyklappe \xe2\x80\x93 barneluke og Babyfenster \xe2\x80\x93 barnevindu; italiensk Culle per la vita \xe2\x80\x93 vugge til livet; japansk \xe3\x81\x93\xe3\x81\x86\xe3\x81\xae\xe3\x81\xa8\xe3\x82\x8a\xe3\x81\xae\xe3\x82\x86\xe3\x82\x8a\xe3\x81\x8b\xe3\x81\x94 \xe2\x80\x93 storkens vugge og \xe8\xb5\xa4\xe3\x81\xa1\xe3\x82\x83\xe3\x82\x93\xe3\x83\x9d\xe3\x82\xb9\xe3\x83\x88 \xe2\x80\x93 babypost) er et sted hvor m\xc3\xb8dre kan levere nyf\xc3\xb8dte barn som de ikke kan ta vare p\xc3\xa5 selv. En d\xc3\xb8r eller klaff p\xc3\xa5 veggen til en klinikk f\xc3\xb8rer til en oppvarmet boks med en liten seng hvor barnet kan legges trygt og anonymt. Etter en tid p\xc3\xa5 barnehjem, ofte en periode p\xc3\xa5 noen m\xc3\xa5neder blir barnet adoptert av fosterforeldre. Babybokser er kjent helt tilbake til middelalderen, og finnes idag i flere land. I Tyskland finnes det hele 90 slike bokser, hvorav den frivillige organisasjonen Sternipark har tre slike leveringsposter for hittebarn.\n_START_SECTION_\nHistorie\n_START_PARAGRAPH_\nDen f\xc3\xb8rste kjente babyboksen ble satt opp 1198 i Marseille. Seks \xc3\xa5r senere, i 1204, fikk pave Innocent III satt opp en tilsvarende. De f\xc3\xb8rste innretningene ble kalt \xc2\xabhittebarnhjul\xc2\xbb (ruota dei trovatelli); pave Innocens bestemte at de skulle installeres i barnehjem for hittebarn slik at n\xc3\xb8dstedte m\xc3\xb8dre kunne etterlate sine barn i hemmelighet i stedet for \xc3\xa5 ta livet av dem. _NEWLINE_Et hittebarnshjul var en st\xc3\xa5ende sylinder satt inn i en yttervegg, omtrent p\xc3\xa5 samme m\xc3\xa5ten som en svingd\xc3\xb8r. M\xc3\xb8drene satte sine barn i nisjen i sylinderen og skj\xc3\xb8v hjulet rundt. S\xc3\xa5 trakk hun i en klokkesnor (eller en klokke ble utl\xc3\xb8st ved hjulets bevegelse) slik at folk innenfor \xe2\x80\x93 der det gjerne var kirke eller kapell \xe2\x80\x93 skulle bli klar over hva som var skjedd og komme til. Et eksempel p\xc3\xa5 en slik middelaldersk innretning kan fremdeles sees i Santo Spirito-hospitalet n\xc3\xa6r Vatikanet. Dette hjelpet ble satt inn i middelalderen og var i bruk frem til 1800-tallet. _NEWLINE_Hittebarninnretningen spredte seg i de p\xc3\xa5f\xc3\xb8lgende hundre\xc3\xa5rene over resten av Europa. En nederlandsk handelsmann i Hamburg satte ut en \xc2\xabdreiekasse\xc2\xbb for dette form\xc3\xa5l i 1709 ved et barnehjem. Det stengte etter bare fem \xc3\xa5r, ettersom antallet spedbarn var for h\xc3\xb8yt til at barnehjemmet finansielt kunne makte \xc3\xa5 ta seg av dem alle. Det er kjent at lignende innretninger fantes i Kassel (1764) og Mainz (1811)._NEWLINE_I Frankrike ble hittebarnshjul (tours d'abandon, \xc2\xabforlattet\xc3\xa5rn\xc2\xbb) introdusert av  Vincent de Paul som bygde det f\xc3\xb8rste hjem for hittebarn i 1638 i Paris. Hittebarnshjul ble lovfestet ved keiserlig dekret fra Napoleon den 19. januar 1811, og p\xc3\xa5 det meste fantes det 251 av dem i Frankrike (if\xc3\xb8lge forfatterinnen Anne Martin-Fugier). De var ved hospitaler som H\xc3\xb4pital des Enfants-Trouv\xc3\xa9s (Hospital for hittebarn) i Paris. Men antallet barn som ble etterlatt der steg til titusener per \xc3\xa5r, som en f\xc3\xb8lge av de desperate \xc3\xb8konomiske k\xc3\xa5r folk levde under, og i 1863 ble hittebarnshjulene stengt og erstattet med \xc2\xabmottakelseskontorer\xc2\xbb der m\xc3\xb8dre kunne etterlate sine barn uten \xc3\xa5 oppgi sin identitet, men der de ogs\xc3\xa5 kunne f\xc3\xa5 r\xc3\xa5dgivning. De franske tours d'abandon ble offisielt forbudt ved lov den 27. juni 1904. I dag (2010) kan man i Frankrike innlegges anonymt p\xc3\xa5 f\xc3\xb8deklinikker (accouchement sous X) og etterlate sitt barn der._NEWLINE_I Brasil og Portugal ble hittebarnshjul (roda dos expostos , ordrett \xc2\xabhjul for utsatte\xc2\xbb) ogs\xc3\xa5 benyttet, etter at dronning Maria I den 24. mai 1783 foreskrev at alle byer skulle ha sitt hittebarnshospital. Ett eksempel er det hjulet som ble installer ved Santa Casa de Misericordia-hospitalet i S\xc3\xa3o Paulo den 2. juli 1825. Det ble tatt ut av bruk den 5. juni 1949 etter en fem \xc3\xa5rs debatt som endte med at det ble ansett som uforenlig med det moderne sosialsystem. En brasiliansak film om emnet, Roda Dos Expostos, redigert av Maria Em\xc3\xadlia de Azevedo, fikk en filmpris i 2001._NEWLINE_I Italia avviklet Benito Mussolini \xc2\xabscaffettaen\xc2\xbb, og tilb\xc3\xb8d i stedet kvinner \xc3\xa5 f\xc3\xb8de anonymt p\xc3\xa5 sykehus._NEWLINE_I 2000 gjenoppstod ordningen under navnet \xc2\xabbabyklappe\xc2\xbb i Hamburg. Over en kort periode ble det funnet fem forlatte spedbarn i byen, tre av dem var d\xc3\xb8de. I hele landet blir det p\xc3\xa5 \xc3\xa5rsbasis funnet 50 forlatte barn. Ekteparet Moysich drev en familiebarnehage og mente noe m\xc3\xa5tte gj\xc3\xb8res. De fikk tak i en barneseng fra et sykehus, fikk konstruert en d\xc3\xb8rl\xc3\xb8sning og startet \xc3\xa5 samle inn u\xc3\xb8nskede barn med en noe ukonvensjonell annonsekampanje. \xc3\x85rsskiftet 1999/2000 ble det hengt opp plakater p\xc3\xa5 s\xc3\xb8ppelkasser i Hamburg med teksten \xc2\xabPlease don\xe2\x80\x99t fill in fresh babies\xc2\xbb._NEWLINE_Denne f\xc3\xb8rste babyboksen er plassert i direkte tilknytting til en barnehage, og n\xc3\xa5r alarmen g\xc3\xa5r etter at det er lagt et spedbarn i sengen blir alle barnene varslet om hva som har skjedd. Slik blir det \xc3\xa5 v\xc3\xa6re et \xc2\xabhittebarn\xc2\xbb til en opplevelse og ikke en tragedie._NEWLINE_Sternipark har senere oppttet to andre leveringsposter. I tillegg har flere andre organisasjoner har fulgt opp i Tyskland n\xc3\xa5 ca. 90 babybokser. Lignende leveringsposter er opprettet i flere andre land, blant annet USA, Italia, Belgia og Japan. Sternipark har alene hatt kontakt med rundt 300 kvinner via dette prosjektet eller via n\xc3\xb8dtelefonen de operer. S\xc3\xa5 langt har de mottatt 30 babyer i babyboksene p\xc3\xa5 leveringspostene._NEWLINE_Fra tre d\xc3\xb8de spedbarn funnet i l\xc3\xb8pet av ett \xc3\xa5r i Hamburg er tallet n\xc3\xa5 nede i fire d\xc3\xb8de spedbarn funnet i hele Nord-Tyskland over en periode p\xc3\xa5 \xc3\xa5tte \xc3\xa5r."